Rådets Fælles Aktion

af 21. maj 2002

om et bidrag fra Den Europæiske Union til styrkelse af de georgiske myndigheders muligheder for at støtte og beskytte OSCE's observatørmission på grænsen mellem Georgien og Republikken Ingusjetien og Republikken Tjetjenien i Den Russiske Føderation

(2002/373/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Rådet vedtog den 20. juli 2000 fælles aktion 2000/456/FUSP om et bidrag fra Den Europæiske Union til styrkelse af de georgiske myndigheders muligheder for at støtte og beskytte OSCE's observatørmission på grænsen mellem Republikken Georgien og Republikken Tjetjenien i Den Russiske Føderation(1). Den fælles aktion udløb den 31. december 2000.

(2) Rådet vedtog den 26. juli 2001 fælles aktion 2001/568/FUSP(2) med henblik på fortsat støtte fra Den Europæiske Union til stabilitet i Kaukasus-området.

(3) General Sir Garry Johnson foretog som sagkyndig for Den Europæiske Union en vurdering af situationen fra den 28. maj til den 1. juni 2001 og konkluderede, at der er behov for supplerende EU-støtte, hvis OSCE's mandat udvides til også at omfatte Ingusjetien.

(4) Den 13. december 2001 besluttede OSCE at udvide OSCE-missionens mandat til også at omfatte Georgien for at observere og rapportere om bevægelser over grænsen mellem Georgien og Republikken Ingusjetien i Den Russiske Føderation -

VEDTAGET FØLGENDE FÆLLES AKTION:

Artikel 1

1. Den Europæiske Union yder bistand for at styrke de georgiske myndigheders muligheder for ved hjælp af deres grænsevagter at støtte og beskytte OSCE's observatørmission på grænsen mellem Georgien og Republikken Ingusjetien i Den Russiske Føderation, og den yder fortsat bistand i forbindelse med grænsen mellem Georgien og Republikken Tjetjenien i Den Russiske Føderation.

2. Den Europæiske Union yder med henblik herpå finansiel støtte til OSCE's mission i Georgien og især til dens grænseovervågelsesoperation for at dække udgifter til visse former for udstyr.

Artikel 2

1. OSCE's mission i Georgien er ansvarlig for fremskaffelse og levering af udstyret.

2. Kommissionen indgår en finansieringsaftale med OSCE om anvendelse af Den Europæiske Unions finansielle støtte, som skal ydes i form af gavebistand. Støtten skal dække tilvejebringelsen af det udstyr, der udvælges af OSCE med henblik på at opfylde de georgiske myndigheders behov ved både den ingusjetiske og tjetjenske sektor af den georgiske grænse.

3. Kommissionen skal gennem sin delegation i Tbilisi have et tæt samarbejde med OSCE med henblik på at overvåge og evaluere den faktiske levering af udstyret til de georgiske grænsevagter og udstyrets anvendelse.

4. Kommissionen samarbejder under udførelsen af sine opgaver i relevant omfang med medlemsstaternes lokale missioner.

5. Kommissionen aflægger rapport om aktionens gennemførelse til Rådet med referat til formandskabet, der bistås af Rådets generalsekretær, den højtstående FUSP-repræsentant.

Artikel 3

1. Det finansielle referencegrundlag for den støtte, der er nævnt i artikel 1, er på 100000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets budgetprocedurer og -regler.

Artikel 4

Denne fælles aktion træder i kraft på datoen for dens vedtagelse. Den udløber tolv måneder efter indgåelsen af finansieringsaftalen mellem Kommissionen og OSCE.

Artikel 5

Denne fælles aktion offentliggøres i EF-Tidende.

Udfærdiget i Bruxelles, den 21. maj 2002.

På Rådets vegne

R. De Miguel

Formand

(1) EFT L 183 af 22.7.2000, s. 3.

(2) EFT L 202 af 27.7.2001, s. 2.